ผู้ว่าฯ กทม. ตรวจความพร้อมอุโมงค์แยกไฟฉาย พร้อมเปิดให้บริการ 1 สิงหาคมนี้
นายชัชชาติ สิทธิพันธุ์ ผู้ว่าราชการกรุงเทพมหานคร ลงพื้นที่ตรวจโครงการก่อสร้างทางลอดถนนจรัญสนิทวงศ์และถนนพรานนก (อุโมงค์แยกไฟฉาย) ซึ่งเบื้องต้นได้มีการเตรียมความพร้อมก่อนเปิดให้บริการเส้นทางดังกล่าวในวันที่ 1 สิงหาคมนี้ เพื่อแก้ปัญหาจราจรคับคั่งในพื้นที่ให้กับประชาชน ลดจุดตัดบริเวณทางแยกต่างๆ เพิ่มประสิทธิภาพการจราจรในภาพรวมและรองรับการเติบโตของเมืองที่จะเกิดขึ้นในอนาคต ขณะที่วันนี้(31 ก.ค.65) พบว่า ความคืบหน้าของการก่อสร้างดำเนินการไปแล้วเกือบ 100% ซึ่งผู้ว่าราชการกรุงเทพมหานคร ย้ำว่า ขอให้มีการตรวจสอบความเรียบร้อยทั้งหมดอีกครั้ง หากมีเหตุสุดวิสัยจริง สามารถเปิดทำการอุโมงค์ดังกล่าวช้ากว่ากำหนดได้ โดยให้คำนึงถึงความปลอดภัยของเจ้าหน้าที่และประชาชนเป็นหลักกทม.จะเดินหน้าคืนพื้นผิวการจราจรให้กับประชาชนในโครงการอื่นๆ เช่น อุโมงค์ราชพฤกษ์ ที่จะเปิดให้บริการ 1 กันยายนนี้ ซึ่งเชื่อว่าจะทำให้การจราจรคล่องตัวขึ้น